บก.น.3 ส่งสายล่อซื้อ จับสองผัวเมียคนส่งยาไอซ์ ค้นบ้านเจอยาบ้าอื้อ
ชุดปราบปรามยาเสพติด บก.น.3 ส่งสายล่อซื้อ แสดงตัวจับกุมสองผัวเมียขี่จยย.มาส่งไอซ์ 1 กิโลกรัม ขยายผลค้นบ้านพบยาบ้าอีก 18000 เม็ด เร่งติดตามคนสั่งการมาดำเนินคดีต่อไปเมื่อเวลา 11.00 น.วันที่ 12 มิ.ย.2563 ที่กองบังคับการตำรวจนครบาล 3 (บก.น.3) พล.ต.ต.สมนึก น้อยคง ผบก.น.3 พ.ต.อ.นพรัตน์ สินมา รองผบก.น.3 พ.ต.อ.สุรพล ก้อมน้อย ผกก.(สอบสวน) บก.น.3 พ.ต.ท.พฤทธิพงศ์ พรหมเต็ม รอง ผกก.สส.น.3 พร้อมเจ้าหน้าที่ชุดปฏิบัติการปราบปรามยาเสพติด บก.น.3 ร่วมกันแถลงจับกุมนายวีระ หรือท็อป บุญส่ง อายุ 26 ปี อยู่บ้านเลขที่ 29 ซอยรามไมตรี แขวงป้อมปราบ เขตป้อมปราบศัตรูพ่าย กทม. และน.ส.เกตุวดี หรือแพน สุขจิตร อายุ 29 ปี ภรรยานายวีระ อยู่บ้านเลขที่ 565/4 หมู่ที่ 6 ต.วังน้ำลัด อ.ไพศาลี จ.นครสวรรค์ พร้อมของกลาง ยาบ้า 18000 เม็ด ยาไอซ์ น้ำหนัก 8.24 กิโลกรัม และยาเคตามีนน้ำหนัก 1 ขีดสืบเนื่องจาก เมื่อวันที่ 11 มิ.ย.ที่ผ่านมา เจ้าหน้าที่ ชปส.บก.น.3 รับแจ้งจากสายลับว่าสามารถล่อซื้อยาไอซ์ 1 กิโลกรัม ราคา 120000 บาท กับนายภวินท์ หรือน็อต พงศ์ปกรณ์มาศ (ยังหลบหนี) บริเวณใกล้แยกมหานคร แขวงวังใหม่ เขตปทุมวัน กทม. แต่นายภวินท์ หรือน็อต สั่งการนายวีระ หรือท็อป บุญส่ง นำยาไอซ์ 1 กิโลกรัมมาส่งให้ จากนั้นเจ้าหน้าที่ตำรวจชุดจับกุมได้เดินทางแล้ววางกำลังซุ่มดูบริเวณดังกล่าวจนกระทั่งถึงเวลาประมาณ 22.30 น.ของวันเดียวกัน นายวีระ หรือท็อป ขี่รถจักรยานยนต์ยามาฮ่า มีโอ สีน้ำเงิน หมายเลขทะเบียน ษคข 354 กทม. โดยมี น.ส.เกตุวดี หรือแพน สุขจิตร นั่งซ้อนท้าย เจ้าหน้าที่ตำรวจจึงได้แสดงตัวจับกุมตรวจค้นปรากฏว่าพบยาไอซ์ 1 กิโลกรัม อยู่ในความครอบครองของบุคคลทั้งสอง จากนั้นสอบสวนขยายผล นายวีระ หรือท็อป รับว่ามียาเสพติดซุกซ่อนอยู่ที่บ้านเลขที่ 29 ซอยรามไมตรี แขวงป้อมปราบ เขตป้อมปราบศัตรูพ่าย กทม. เข้าตรวจค้นพบยาบ้า 18000 เม็ด ยาไอซ์ น้ำหนักประมาณ 8.24 กิโลกรัม และเคตามีนชนิดเกล็ดน้ำหนักประมาณ 1 ขีดเบื้องต้น เจ้าหน้าที่ได้แจ้งข้อหาร่วมกันมียาเสพติดให้โทษประเภท 1 (เมทแอมเฟตามีน ยาบ้า ยาไอซ์) ไว้ในครอบครองเพื่อจำหน่าย และพยายามจำหน่ายโดยผิดกฎหมาย มีวัตถุออกฤทธิ์ต่อจิตและประสาทประเภทที่ 2 (เคตามีน) ไว้ในครอบครองเพื่อขายโดยผิดกฎหมาย นำผู้ต้องหาทั้ง 2 คน พร้อมของกลางส่งพนักงานสอบสวน สน.บางรัก และจะติดตามคนสั่งการค้ายาเสพติดมาดำเนินคดีตามกฎหมายต่อไป.
ชุดปราบปรามยาเสพติด บก.น.3 ส่งสายล่อซื้อ แสดงตัวจับกุมสองผัวเมีย ขี่จยย.มาส่งไอซ์ 1 กิโลกรัม ขยายผลค้นบ้านพบยาบ้าอีก 18000 เม็ด เร่งติดตามคนสั่งการมาดำเนินคดีต่อไป
บก.น.3,ล่อซื้อ,ยาบ้า,จับยาบ้า,ยาไอซ์,ยาเสพติด,สองผัวเมีย,ข่าวทั่วไป